Telja að ráðherra eigi að biðja umboðsmann afsökunar Ungir jafnaðarmenn hafa sent frá sér ályktun þar sem þeir undrast viðbrögð Árna Mathiesens , fjármálaráðherra , við spurningum umboðsmanns Alþingis . Verði ekki annað séð af spurningum umboðsmanns en þær séu að öllu leyti eðlilegar og málefnalegar í ljósi þess hve alvarlegir vankantar voru á skipun ráðherrans á héraðsdómara . „ Hlutverk umboðsmanns er að hafa eftirlit með stjórnsýslu ríkis og sveitarfélaga og tryggja rétt einstaklinga gagnvart stjórnvöldum landsins . Ummæli ráðherra eru með öllu óviðeigandi tilraun til þess að draga úr trúverðugleika embættis umboðsmanns Alþingis . Það er óeðlilegt að einn æðsti ráðamaður þjóðarinnar skuli tjá sig á þennan hátt gagnvart þeim aðila er á að hafa eftirlit með störfum hans . Ungir jafnaðarmenn hvetja fjármálaráðherra til þess að biðjast afsökunar á orðum sínum og til þess að gefa fullnægjandi skýringar á þeirri ákvörðun sinni að skipa Þorstein Davíðsson í embætti héraðsdómara , " segir m.a. í ályktuninni .